Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 401/09)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Patrimonio“

PDO-FR-A0157-AM01

Datum obvestila: 8.9.2022

OPIS ODOBRENIH SPREMEMB IN RAZLOGI ZANJE

1. Enološki postopki

Poglavje I specifikacije proizvoda za kontrolirano označbo porekla „Patrimonio“ je bilo dopolnjeno z uvedbo kmetijsko-okoljske določbe v točki VI-1° – Gojitvene oblike, ki prepoveduje uporabo kemičnih sredstev za zatiranje plevela.

Ta določba je bila vključena tudi v enotni dokument v točki „Pridelovalne prakse“.

2. Kontaktni podatki nadzornega organa

Poglavje III specifikacije proizvoda za kontrolirano označbo porekla „Patrimonio“ je bilo spremenjeno v točki II – Sklici v zvezi z nadzornim organom, da bi se posodobil naslov inštituta INAO:

„Institut National de l’Origine et de la Qualité (I.N.A.O) TSA 30003 - 93555 MONTREUIL Cedex tel. +33 173303800 faks +33 173303804 Elektronska pošta: info@inao.gouv.fr“ Ta sprememba je bila prenesena v enotni dokument v točki „Kontaktni podatki – podrobnosti o nadzornem organu“.

ENOTNI DOKUMENT

1. Ime

Patrimonio

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

1. Analitske lastnosti vin

KRATEK OPIS

Vina z označbo „Patrimonio“ so mirna vina, ki so na voljo kot rdeča in bela ter rosé vina.

Naravni volumenski delež alkohola izpolnjuje naslednja merila: 11 vol. % za bela vina, 11,5 vol. % za rosé vina in 12 % za rdeča vina.

Rdeča vina ob ustekleničenju vsebujejo največ 0,4 grama jabolčne kisline na liter.

Vina po vrenju vsebujejo fermentirne sladkorje (glukozo in fruktozo) v deležu največ:

— pri vinih z največ 14-odstotnim naravnim volumenskim deležem alkohola: 4 g/l;

— pri vinih z več kot 14-odstotnim naravnim volumenskim deležem alkohola: 5 g/l.

Vsebnosti skupnih kislin, hlapnih kislin in skupnega žveplovega dioksida so določene z zakonodajo Skupnosti.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

2. Organoleptični opis vin

KRATEK OPIS

Rdeča vina predstavljajo 40 % proizvodnje. Pridelana so iz sorte nielluccio N z najmanj 90-odstotnim deležem po sortni sestavi vinograda in zvrščanju, kar jim daje tanično strukturo in močno ogrodje, ki jim zagotavljata ugodno primernost za staranje. So zelo barvita, svetlo rubinasto ali granatno rdeča, s pogosto visokim naravnim volumenskim deležem alkohola, ki presega 13 %. Mladostne arome, ki spominjajo na jagodičje, kot sta črni ribez ali robida, včasih s pridihom lesa, sčasoma prehajajo v začinjene arome, pa tudi pražene in balzamične note.

Rosé vina najpogosteje nastanejo s pretanjeno mešanico, v kateri je sorta nielluccio N prisotna v deležu najmanj 75 %, poleg sort siaccarello N, grenache N in vermentino B. Gre za mirna suha vina živo rožnate barve, lepo uravnotežena in aromatičnih pridihov maline in ribeza. Ker se običajno uživajo mlada, so prežeta s svežino.

Bela vina, mirna in suha, se proizvajajo izključno iz sorte vermentino B, zaradi katere so običajno aromatično zelo bogata. Cvetlične arome, ki spominjajo na belo cvetje, glog ali košeničico, so še posebej izrazite v mladih vinih.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

1.

Pridelovalne prakse

— Najmanjša gostota zasaditve vinske trte je 4 000 trsov na hektar.

— Razdalja med vrstami ne sme biti večja od 2,80 metra, razmik med trsi v isti vrsti pa ne sme biti manjši od 0,80 metra.

— Trsi se obrezujejo s kratko rezjo z reznikom (kotlasta ali kordonska gojitvena oblika royat) z največ 10 očesi na trs.

— Uporaba kemičnih sredstev za zatiranje plevela je prepovedana.

— Namakanje je prepovedano.

2.

Posebni enološki postopek

— Prepovedani so vsakršni postopki obogatitve.

— Prepovedana je uporaba lesenih trsk.

— Prepovedana je uporaba enološkega oglja.

Poleg teh določb za enološke postopke veljajo obveznosti na ravni Unije ter iz zakonika o kmetijstvu in morskem ribištvu.

5.2. Največji donosi

1.

55 hektolitrov na hektar

6. Razmejeno geografsko območje

Trgatev ter proizvodnja, obdelava in donegovanje vina potekajo na ozemlju naslednjih občin departmaja Haute-Corse: Barbaggio, Farinole, Oletta, Patrimonio, Poggio-d’Oletta, Saint-Florent in Santo-Pietro-di-Tenda.

7. Sorte vinske trte

Grenache N

Nielluccio N - Nielluciu

Sciaccarello N

Vermentino B - Rolle

8. Opis povezave

8.1. Opis naravnih in človeških dejavnikov, ki prispevajo k povezavi

Opis naravnih dejavnikov, ki prispevajo k povezavi

Geografsko območje, ki leži ob vznožju Cap Corse in se odpira proti zalivu Saint-Florent, je del obsežnega amfiteatra, ki se razteza s svojo ravnino, hribi in dolinami. Na vzhodu proti Bastii in na jugu proti puščavi Agriatov je zaprto z gostim hidrografskim omrežjem majhnih obalnih rek in grebenov.

Tako se razteza na ozemlju sedmih občin departmaja Haute-Corse in zajema regijo Nebbiu (ki v korziščini pomeni „megla“).

Razgiban teren regije je bil v mezozoiku izrazito preoblikovan. Geološko podlago sestavljajo glinasti skrilavci oceanskega dna, na zahodu prekriti z nanosi usedlin, na vzhodu pa s kristaliničnimi nanosi. To geološko ozadje je vzrok za apnenčasto hribovito pokrajino z zaobljenimi vrhi in monoklinsko depresijo od Poggio-d’Oletta do Farinoleja. Večina vinograda leži v središču te depresije, imenovane „Conca d’Oro“ (tj. „zlata školjka“), ki se nahaja nekaj deset metrov nad morjem, topografsko pretanjena, na obronkih bregov ali mestoma na obalni ravnini z dobrim uravnavanjem tal, kot na primer na severozahodu občine Patrimonio.

Vinogradi pokrivajo veliko večino obdelovalnih površin, medtem ko je vegetacijska odeja na neobdelanih območjih gosta, pogosto neprehodna makija, posejana z divjimi oljčnimi drevesi ali črničevjem v dolinah.

Izvirnost območja „Patrimonio“ je v kompleksnosti tal te depresije, ki se močno razlikujejo glede na občino, nadmorsko višino in bližino morja ter ki so večinoma glinasto-apnenčasta na zahodu, zelo peščena in skrilasta proti Poggio-d’Oletta na vzhodu.

Sredozemsko podnebje krepi zmeren vpliv bližine morja na to pobočje, odprto proti popoldanskemu soncu. Sezonski maestral, severozahodni veter in jugozahodni veter Libecciu močno vplivajo na vegetacijo. Toplotne razlike so zmerne.

Korziško vinogradništvo sega v antiko. Grki so uvedli vinogradništvo šest stoletij pred našim štetjem, nato pa so Rimljani razvili trgovino zunaj otoka.

S padcem rimskega cesarstva se je vino izvažalo vse manj, vinogradništvo pa so obudili šele Pizanci v 11. stoletju, zlasti za pridelavo mašnega vina.

V genovskem obdobju v 15. stoletju je imelo vinogradništvo pomemben položaj, še zlasti „Patrimonio“. Ob koncu 18. stoletja so se vina iz regije Nebbiu natovarjala na jadrnice v Saint-Florentu, obkrožila Cap Corse in se iztovarjala v Bastii. Tam so se okušala in, če so preizkus uspešno prestala, so pridobila izvozno dovoljenje pod imenom „vini navigati“ („vina, ki so plula“).

Proizvajalci „Patrimonio“ so v stremljenju h kakovosti sami prvič zaprosili za priznanje kontrolirane označbe porekla že leta 1942. Zaradi regulativnih omejitev in posebnega položaja otoka je bil lahko odlok o priznanju podpisan šele spomladi 1968.

Vinogradi „Patrimonio“ so leta 2008 obsegali 410 hektarov s proizvodnjo 14 200 hektolitrov, pridelanih v 32 zasebnih kleteh.

8.2. Vzročna medsebojna povezava

Ta majhna regija, dinamična in bogata, z dobro zavetrno lego in odlično izpostavljenostjo popoldanskemu soncu, poraja ena najbolj znanih korziških vin in prvo priznano kontrolirano označbo porekla z otoka.

Sredozemsko podnebje, topografija v obliki monoklinske depresije in apnenčasta tla omogočajo, da je nielluccio N najizvrstnejša sorta vinograda „Patrimonio“. Kraljuje v Bacchusovem prostranstvu, saj nosi Jupiterjevo kri „sanguis jovis“, kri, ki jo apnenec „Patrimonio“ obogati in močno obarva.

Nielluccio N v korziški ampelografski dediščini za „Patrimonio“ pomeni to, kar sciaccarello N pomeni za „Ajaccio“.

S prepletom hribov v osrčju geografskega območja so trsi zaščiteni pred vetrom in vsi njihovi listi vzbrstijo na sončni toploti, ne da bi preveč trpeli zaradi nihanj ob sušnih poletnih vetrovih.

Površina parcel, ki je natančno opredeljena za trgatev grozdja, razvršča parcele v zavetju pobočij, ki so deležne najboljše izpostavljenosti in morskih vplivov ter imajo pretežno glineno-apnenčasta tla ali lokalno razvita tla na apnenčastem ali luščenem skrilavcu.

Na izbranih legah je potrebno dobro gospodarjenje z rastlinami in njihovim proizvodnim potencialom z oskrbo vinograda, kratko rezjo z reznikom in uravnavanim donosom: izrazijo se v aromatičnem bogastvu vin, visoki vsebnosti taninov v rdečih vinih in velikodušnosti rosé vin.

Vinska trta, ki jo spodbuja naravno okolje, je prisotna predvsem po zaslugi znanja vinogradniške skupnosti, ki je znala izbrati najboljše lokacije, ohraniti tradicionalni trsni izbor in donegovanje vin, ki so se obdržala skozi čas, da bi obranila svojo istovetnost in jo uveljavila pri osveščenih potrošnikih.

Vinogradi so razdeljeni na majhna zemljišča, kjer je znanje, pridobljeno skozi generacije, omogočilo žlahtnim vinom, da v popolnosti izrazijo posebnosti velikih korziških sort.

Od 30. obletnice kontrolirane označbe porekla „Patrimonio“ (11. novembra 1998) je del tradicije postal tudi „A San Martino“ oz. „La Saint-Martin“, praznik zavetnika vinogradnikov in družabnega uživanja vina. Odprtje novega letnika, ki ga spremlja red vinske bratovščine, se vsako leto obeleži z družabnim dogodkom.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za proizvodnjo, obdelavo in donegovanje vina, obsega ozemlje občine departmaja Olmeta-di-Tuda v departmaju Haute-Corse.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-ef16a4b1-5277-4772-9bf6-0d315936c90c

(1) UL L 9, 11.1.2019, str. 2.